《偕易宝甫顾亚蘧游杜曲少陵原次韵》
清代·夏孙桐

不见开元天宝年，胜地犹以诗人传。诗人陈迹更何许，阅世惟人杜曲田。

秦关梦想昔未涉，频来宁谓非前缘。五陵佳气久寂寞，今谈形势嫌稍偏。

昆明扬灰曲江涸，荒坰吊古费讨研。城南水木仅留此，促游晴鸟破晓眠。

忽逢新绿涤愁眼，快如枥马得美鞯。南山坐对少尘土，平川历历疏清泉。

小桃一株最娟好，皎然独立含春烟。羁人此兴岂常适，欲去林外还停鞭。

谁云儒冠苦相误，流离恩厚惭身便。乾坤变态况催迫，犹如百级未造巅。

麻鞋千里复奚补，徒令乡国心魂牵。乐游古原近突兀，萧萧落日真堪怜。

吁嗟先生饱世难，莫将苦句吟风前。

作者简介：宇闰枝，晚号闰庵。出身书香世家。光绪壬午举人，壬辰进士，翰林院编修。戊戌、癸卯两充会试同考官，庚子、辛丑简任四川、广东乡试副主考。丁末，出任浙江湖州知府。民国初，夏应聘入都，纂修清史稿。徐世昌辑清儒学案、晚晴簃诗汇，夏孙桐曾主其事。夏是近代著名词人，著人悔龛词。诗作人观所尚斋诗存。享年八十五岁（一八五七—一九四二）。